हादसों से बचने के लिए खलासी को भी दी जाए सेफ्टी की ट्रेनिंग
हर विभाग में खलासियों से तकनीकी काम लिया जा रहा है। काम के दौरान सेफ्टी से भी समझौता किया जा रहा है। खलासियों को भी टेक्नीशियन स्तर की ट्रेनिंग मिलना चाहिए ताकि दुर्घटना से बचा जा सके। समय-समय पर ट्रेनिंग को अपग्रेड करते रहना चाहिए।
यह बात मजदूर संघ के युवा कार्यकर्ता राजेंद्र चौधरी ने कही। वे मुंबई सेंट्रल रेल निकुंज में हुए सेफ्टी सेमिनार में बोल रहे थे। सेमिनार वेस्टर्न रेलवे मजदूर संघ ने रखा था। मुख्य अतिथि सेंट्रल रेलवे के जीएम डी. के. शर्मा, एनएफआईआर के महामंत्री डॉ. राघवैया, वेस्टर्न रेलवे मजदूर संघ के महामंत्री जे. जे. माहूरकर थे। वेस्टर्न रेलवे मजदूर संघ के डिविजन सेक्रेटरी बी. के. गर्ग ने बताया सेफ्टी सेमिनार का उद्देश्य रेलवे में हो रही दुर्घटनाओं को कैसे रोका जा सके। वेस्टर्न रेलवे के 6 डिविजनों से 700 से भी ज्यादा लोग शामिल हुए। रतलाम रेल मंडल के 120 से ज्यादा रेलकर्मी शामिल हुए।
म्यूचुअल ट्रांसफर की प्रक्रिया ऑनलाइन हो
सेमिनार में चौधरी ने एनएफआईआर के महामंत्री को सुझाव दिया कि भारतीय रेलवे में इंटर जोन व इंटर डिविजन म्यूचुअल ट्रांसफर ऑनलाइन होना चाहिए। वर्तमान में म्यूचुअल ट्रांसफर के लिए बड़े फॉर्म भरने पड़ते हैं। कई जगह से वेरिफाई कराना पड़ता है। सारी प्रक्रिया पूरी करने में चार से छह महीने लग जाते हैं। प्रक्रिया ऑनलाइन होने से कर्मचारियों को कार्यालय के चक्कर नहीं लगाने पड़ेंगे और भ्रष्टाचार पर भी लगाम लगेगी। डीआरएम ब्रांच के सेक्रेटरी दीपक भारद्वाज, राजेंद्र पाटील, वाजिद खान, रफीक मंसूरी आदि शामिल हुए।
संबोधित करते राजेंद्र चौधरी।
hin_Deva hin_Deva hin_Deva bho_Deva hin_Deva mar_Deva